המחלקה לכימיה באוניברסיטת בר-אילן

המחלקה לכימיה באוניברסיטת בר-אילן היא מחלקה בפקולטה למדעים מדויקים באוניברסיטת בר-אילן העוסקת במחקר והוראה של כימיה. המחלקה עוסקת במחקר והוראה ומקיימת לימודים מלאים לתואר ראשון (B.Sc.), תואר שני (M.Sc.) ותואר דוקטור (Ph.D.).

 היסטוריה 
המחלקה לכימיה הייתה מן המחלקות הראשונות שנוסדו באוניברסיטת בר-אילן. המחלקה (שנקראה עד שנת הלימודים תשכ"א מקצוע) נוסדה בשנת 1955 על ידי פרופ' שמואל שפרכר, בוגר אוניברסיטת קולומביה והמבנה הראשון ("בניין כימיה הישן") תוכנן על ידי בלהה וארתור שרגנהיים בייעוצו של פרופ' דוד גינזבורג מהטכניון. תוכנית הלימודים, שנוצרה בהשראת לימודי הכימיה באוניברסיטאות ליגת הקיסוס, קידמה הבנה של הכימיה על פני שינון תהליכים ונתונים וראשוני בוגרי המחלקה סיימו את התואר הראשון בשנת 1959 במסגרת תוכנית לימודים ארבע-שנתית. מגבלות תקציביות הקשו מאוד על המחקר במחלקה אך המחלקה הצליחה לפרסם מאמר מחקרי ראשון ב-1961. כעבור 5 שנים ביקש שפרכר חופשה ללא תשלום לטובת מחקר בארצות הברית והמחלקה נוהלה על ידי ד"ר יהושע שכטר, מומחה לכימיה פיזיקלית והנדסה כימית. בשנים אלו נעזרה המחלקה במספר ניכר של מרצים במשרה חלקית וממוסדות אחרים.
ב-1962 הצטרף ד"ר יעקב גולדשמידט, שהתמחה בכימיה אי-אורגנית כחבר סגל בכיר שלישי, ובעשור הבא (1966-1972) הצטרפו למחלקה תשעה חברי סגל בכיר נוספים. ב-1969 הוענק לראשונה תואר דוקטור בכימיה ולקראת שנת הלימודים תשל"א צומצמה תקופת הלימודים לתואר ראשון מארבע לשלוש שנים ובשנה הבאה אוכלס "בניין כימיה החדש" שאיפשר בין השאר קליטת מכשור מחקר כבד והפסיק את הכורח להיעזר בשירותים שונים מבחוץ. בעשור שאחריו, עד 1982, הצטרפו תשעה חברי סגל בכיר נוספים והמחלקה התרחבה לעיסוק ברוב רובם של תחומי הכימיה העיקריים, נפתחה תוכנית משותפת לתואר ראשון בכימיה ומדעי המחשב והחל שלב "חילוף הדורות" עם פרישת דור המייסדים במחלקה. בהמשך קלטה המחלקה 11 מדענים עולים מברית המועצות לשעבר במסגרת תוכנית קמ"ע. ב-2007 הוקם באוניברסיטה המכון לננו טכנולוגיה וחומרים מתקדמים (BINA) אליו שויכו עם הקמתו 15 ממעבדות המחקר של המחלקה לכימיה ועם אכלוס מבנה המכון ב-2009 עברו אליו שש ממעבדות אלו. נכון לשנת תשס"ה (2005) מנתה המחלקה 21 חברי סגל בכיר, מספר שעלה ל-26 ב-2014. נכון ל-2025 מונה המחלקה 31 חברי סגל אקדמי בכיר.

עם הקמת האוניברסיטה השתייכה המחלקה ל"פקולטה למדעי הטבע ומתמטיקה" עד שזו פוצלה בשנת 1998 לשניים - הפקולטה למדעים מדויקים, שבמסגרתה המחלקה לכימיה, והפקולטה למדעי החיים.

הוראה
במחלקה מתקיימים לימודים לשלושה תארים - תואר ראשון (בוגר במדעים, B.Sc.), תואר שני (מוסמך למדעים, M.Sc.) ותואר שלישי (דוקטור לפילוסופיה, Ph.D.).

נכון ל-2025 קיימים מספר מסלולי לימוד לתואר ראשון - ארבעה מסלולים חד חוגיים: כימיה מורחב, כימיה תרופתית, כימיה של אנרגיה וחומרים וכימיה במגמת מדעי הנתונים, שני מסלולים דו חוגיים מובנים - מסלול דו חוגי ב"כימיה ומדעי החיים" יחד עם הפקולטה למדעי החיים ומסלול כימיה ופיזיקה דו-חוגי מובנה יחד עם המחלקה לפיזיקה, מסלול שהיה פתוח בעיקר לתלמידי תיכון מצטיינים ומשנת הלימוד תשפ"ה פתוח לקהל רחב, ומסלול דו-חוגי לא מובנה. עד שנת הלימודים תש"פ התקיים גם מסלול ביופיזיקה מובנה ששילב לימודי כימיה, פיזיקה וביולוגיה. כל המסלולים לתואר ראשון מתפרסים על שלוש שנות לימוד.

לימודי התואר השני במחלקה מבוססים על מחקר במעבדות מחקר וכתיבת תזה וקיימים מסלולים בהם ניתן ללמוד לתואר שני ללא תזה. נכון ל-2025 מציעה המחלקה לימודי תואר שני במסלול רגיל עם או בלי תזה, במגמת אנרגיה וקיימות עם או בלי תזה, במגמת חומרים אנרגטיים מתקדמים עם תזה ובמגמת כמו-אינפורמטיקה עם תזה, מגמה הנלמדת בשני מסלולים - מסלול שנלמד כולו בבר-אילן ומסלול שנלמד בשיתוף עם אוניברסיטת שטרסבורג שבצרפת ונלמד בחלקו בשטרסבורג.

הלימודים לתואר שלישי נקבע הנושא הנחקר בהתאם לנושאי המחקר של המנחה במעבדה שבה בחר הסטודנט להתמחות ומתבצעים במחלקה גם מחקרי פוסט-דוקטורט.

מחקר
המחקר במחלקה עוסק במרבית תחומי הכימיה, אותם ניתן לחלק לחמש קטגוריות רחבות:
 כימיה אורגנית, ביו-אורגנית  ותרופתית - המחקר במחלקה בתחום הכימיה האורגנית הקלאסית החל בראשות פרופ' שמואל שפרכר ושמואל ברוורמן (בוגר מחזור ב' של המחלקה) בתחילת שנות השישים. המגמה לכימיה תרופתית נפתחה ב-1981 עם הצטרפות פרופ' אברהם נודלמן וב-1988 הוקם "המרכז לכימיה תרופתית ע"ש ברנרד מרקוס". רבים מהמחקרים בתחום זה נעשים בשיתוף פעולה עם חברות תרופות ובתי חולים.
 כימיה פיזיקלית, כימיה אי-אורגנית ומדע החומרים - הכימאי הפיזיקלי הראשון במחלקה היה פרופ' יהושע שכטר, אליו הצטרף ב-1962 פרופ' יעקב גולדשמידט, שהתמחה בכימיה אי-אורגנית ובהמשך הצטרפו חוקרים בתחומי קינטיקה כימית, ספקטרוסקופיה, סונוכימיה , אלקטרוכימיה, כימיה פולימרית ועוד.
 אנרגיה - חלק מקבוצות המחקר מתחום מדעי החומרים מתרכזות במחקרים הקשורים באנרגיה. התחום נוסד ב-1985 על ידי האלקטרוכימאי פרופ' דורון אורבך. בין השאר נחקרים סוללות יוני ליתיום, אנרגיה מתחדשת, פוטוניקה מולקולרית, סינתזה של ננו-מבנים לשימוש כאלקטרודות ושיטות לשיפור תאי דלק.
 ביופיזיקה מולקולרית  - התמחות בשימוש בתהודה מגנטית גרעינית ותהודה מגנטית אלקטרונית לצורך הבנת תהליכים ביופיזיקליים וביולוגיה מבנית.
 כימיה תאורטית וחישובית - המחקרים במחלקה בכימיה תאורטית נוסדו על ידי פרופ' הארי פרידמן  בסוף שנות השישים והמחקרים בכימיה חישובית החלו עם הגעתו למחלקה של פרופ' הרולד בש  בסוף שנות השבעים. המחקרים עוסקים בתחומים כמו אופטיקה קוונטית, אופטיקה לא ליניארית, כימיה קוונטית וביוכימיה חישובית. חלק מהמחקר התאורטי מבוצע בשיתוף פעולה עם כימאים ניסויים הבודקים את התאמת התוצאות התאורטיות לתוצאות במעבדה.

נכון ל-2025 זכו 4 מחוקרי המחלקה בפרס קריל המיועד לחוקרים ישראלים צעירים מצטיינים.

במסגרת המחלקה פועלים כמה מרכזים ומכוני מחקר:
 מרכז לכימיה תרופתית ע"ש ברנרד מרקוס
 מרכז האנרגיה והקיימות של בר-אילן - מרכז המאגד עשרות חוקרים מיחידות שונות באוניברסיטה
 מרכז ChemLife לחדשנות - המרכז מאגד קבוצות מחקר הפועלות להנעת חידושים בחיים באמצעות כימיה
 מכון אדלסון לחומרים חכמים - מכון מחקר שעוסק בפיתוח חומרים חכמים  באמצעות אוטומציה מבוססת בינה מלאכותית. המכון נחנך ב-2026 ופועל בשיתוף פעולה עם המכון לננו-טכנולוגיה של האוניברסיטה.

"מרכז המכשור המדעי" של המחלקה לכימיה מחזיק ומפעיל מגוון רחב של מכשירי מדידה כגון יחידת תהודה מגנטית גרעינית, ספקטרומטר מסה, ספקטרומטר לאנליזת יסודות, מכשור למדידת שטח פנים, מכשור למדידת דיפרקציית קרני רנטגן  ומכשור למדידת פיזור ראמאן. המרכז נותן שירות למחלקה לכימיה, ליחידות אקדמיות נוספות באוניברסיטה ולגורמי חוץ באקדמיה ובתעשייה.

הספרייה לכימיה ע"ש ג'וזף והלן פרויליך ווסט, חלק ממערך הספריות והמידע של האוניברסיטה, הוקמה ב-1972 כספרייה מחלקתית עצמאית.

 לקריאה נוספת 
 שמואל (מילון) שפרכר, "המחלקה לכימיה: מנטע חדש לאילן רב ענפים", בתוך: אוניברסיטת בר-אילן - מרעיון למעש - כרך א: אבני דרך ותולדותיהן של מחלקות, עמ' 545–551. רמת-גן: הוצאת אוניברסיטת בר-אילן, (תשס"ו). 

 ראו גם 
 רשימת אנשי סגל המחלקה לכימיה להם ערך בוויקיפדיה העברית

 קישורים חיצוניים 


הערות שוליים

קטגוריה:אוניברסיטת בר-אילן: יחידות אקדמיות
קטגוריה:כימיה